b'\n_START_ARTICLE_\nSubjektiivinen idealismi\n_START_PARAGRAPH_\nSubjektiivinen idealismi tai berkeleylainen idealismi on ontologinen idealistinen teoria, jonka mukaan havaitut oliot eiv\xc3\xa4t ole mit\xc3\xa4\xc3\xa4n muuta kuin aistinsis\xc3\xa4ll\xc3\xb6n kokoelmia (tai kimppuja) havaitsijan mieless\xc3\xa4. Teoria pyrkii siis selitt\xc3\xa4m\xc3\xa4\xc3\xa4n inhimillisen ulkoista todellisuutta koskevan kokemuksen ja todellisuuden itsens\xc3\xa4 v\xc3\xa4list\xc3\xa4 suhdetta._NEWLINE_Teorialla on paljon yhteist\xc3\xa4 fenomenalismin kanssa: sen mukaan fyysiset kappaleet, ominaisuudet, tapahtumat jne. voidaan palauttaa mielen olioiksi, ominaisuuksiksi, tapahtumiksi jne. N\xc3\xa4in todellisuus muodostuu loppujen lopuksi vain mielest\xc3\xa4 ja mieless\xc3\xa4 olevista olioista, tapahtumista jne. Subjektiivinen idealismi on monistinen teoria, koska sen mukaan vain mieli on todella olemassa, eik\xc3\xa4 aineen olemassaolo itsen\xc3\xa4isen\xc3\xa4 objektiivisena todellisuutena ole todistettavissa empiirisesti subjektiivisten havaintojen ulkopuolella._NEWLINE_Tunnetuin subjektiivisen idealismin kannattaja oli 1700-luvun alkupuolella vaikuttanut irlantilainen filosofi George Berkeley. Berkeleyn idealismi oli vastaus John Locken empirismille, joka n\xc3\xa4ytt\xc3\xa4ytyi h\xc3\xa4nelle materialismina. Berkeley katsoi, ett\xc3\xa4 olemassaolo oli sidottu kokemukseen, ja ett\xc3\xa4 oliot olivat olemassa havaittuina, mutta eiv\xc3\xa4t sen ulkopuolella. Radikalisoineena aatetta kutsutaan solipsismiksi. Sen mukaan on olemassa pelk\xc3\xa4st\xc3\xa4\xc3\xa4n tiedostava min\xc3\xa4. Berkeleyn ajattelussa Jumala varmistaa sen, ett\xc3\xa4 maailmassa on muutakin kuin aistija.'